**Esej 3**

*Igra, sport, utakmica... industrija: pospremanje izokrenutih vrijednosti*

Da od svih ljudskih bića mala djeca najviše vremena provode igrajući se, u to nema nikakve sumnje. Pa, ipak, dječju igru nitko ne smatra sportom. Stvar se bitno mijenja kada djeca malo porastu pa započnu unositi pravila u svoju igru, ako se tu još uvijek radi o dječjim igrama. Logičkim slijedom dolazimo do porazne spoznaje. Homo ludens – razigrani čovjek, kakvim ga s pravom smatramo, kada odraste prestaje se igrati, a počinje se baviti sportom. A da stvar bude apsurdnija, najveće sportsko natjecanje oslovljavamo kao „igre”: Olimpijske igre. S pravom se pitamo: Što je to igra? Što je to sport?

(...)

Problem sporta u suvremenom društvu uopće nije sportski problem. Jer, sport je, ipak, samo igra. Istina, sport je i više od igre. Sport je i natjecanje. I slava. Međutim, suvremeno društvo, uključujući tu i nebrojena sportska društva, ne poznaje ekonomiju i tržište kao zasebna područja ljudske djelatnosti, nego sve više cjelokupnu ljudsku djelatnost srozava na zakonitosti ekonomije i tržišta. Da je tomu tako, najbolji nam je primjer sport, a ni religija nije daleko. Bez novca nema razvijene sportske kulture širokih narodnih slojeva, a kamoli vrhunskoga sporta, tj. sporta s pobjedama i slavom. Novca nema bez razvijene industrije, a razvijene industrije nema bez kapitala. Tužno, ali istinito, glavna je i odlučujuća pokretačka snaga suvremenoga sporta jest kapital.

(…) Nadalje, trče li profesionalni nogometaši devedeset minuta za loptom ili za ugovorima i novcem? Bi li i dalje trčali da nema basnoslovnih ugovora i novaca? (…) Jesu li, dakle, vrhunski nogomet i sport općenito uistinu vrhunski zbog igre, tj. igranja radi razbibrige i zabave, dakle radi otkrivanja djetinje nevinosti u ljudima, ili su to postali zbog investiranoga kapitala?

Onaj tko se dvoumi oko odgovora na to pitanje, a prije nego što odgovori, neka mi pokaže sport bez igre, a ja ću njemu pokazati mnoge igre bez ikakvoga sporta.

Poruka? Treba se više igrati, a manje baviti sportom. (...) Suvremeni čovjek poznaje mnogo individualnih i kolektivnih sportova, ali je pritom zaboravio autentični smisao igre. Poznaje još samo sportske igre. I igre na sreću. Kamo god se okrenemo samo se obrće lova. Velika lova. Vrhunski igrač je bogat igrač. Kakvog li apsurda! Jer, igra i njezin igrač ne poznaju nikakve interese. To je igra radi igranja, tj. radi otkrivanja djetinje nevinosti u čovjeku, a sve ostalo je sport – natjecanje, moć i slava.

**Smjernice za pisanje**

Navedite kojoj književnoj vrsti pripada tekst priloženoga ulomka i u nekoliko rečenica predstavite temu i autorove stavove.

Obrazložite svoj stav prema tvrdnjama u uvodnome dijelu priloženoga ulomka.

Koju tezu o sportu u suvremenome društvu obrazlaže autor teksta? Slažete li se s njegovom

tvrdnjom? Obrazložite. Kako se sport pretvorio u djelatnost kojom upravlja kapital i tržište?

Usporedite značenja riječi *sport* i *igra* i potkrijepite svoje mišljenje vlastitim primjerima. Obrazložite razliku između amaterskoga i profesionalnoga sporta. Što Vi mislite o vrhunskome sportu?

Koje mjesto zauzima sport u životu suvremenoga čovjeka?

Napišite koju biste strategiju razvijanja sportske kulture predložili našemu društvu.

Obrazložite svoj prijedlog